Document ID: 32013R0404

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 404/2013 ΤΗΣ ΕΠΙΤΡΟΠΉΣ
της 2ας Μαΐου 2013
σχετικά με τις παρεκκλίσεις από τους κανόνες καταγωγής που προβλέπονται στο παράρτημα II της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, οι οποίες εφαρμόζονται στο πλαίσιο ποσοστώσεων για ορισμένα προϊόντα από το Περού
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2012/735/ΕΕ του Συμβουλίου, της 31ης Μαΐου 2012, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας εμπορίου μεταξύ της Ευρωπαϊκής Ένωσης και των κρατών μελών της αφενός, και της Κολομβίας και του Περού αφετέρου (1), και ιδίως το άρθρο 6,
Εκτιμώντας τα ακόλουθα:
(1)
Με την απόφαση 2012/735/ΕΕ το Συμβούλιο ενέκρινε την υπογραφή, εξ ονόματος της Ένωσης, της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (εφεξής «η συμφωνία»). Σύμφωνα με την απόφαση 2012/735/ΕΕ, η συμφωνία εφαρμόζεται προσωρινά, έως ότου ολοκληρωθούν οι διαδικασίες για τη σύναψή της. Η συμφωνία εφαρμόζεται προσωρινά από την 1η Μαρτίου 2013.
(2)
Το παράρτημα II της συμφωνίας αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας. Για ορισμένα προϊόντα, το προσάρτημα 2Α και το προσάρτημα 5 του εν λόγω παραρτήματος προβλέπουν παρεκκλίσεις από τους κανόνες καταγωγής που θεσπίζονται στο εν λόγω παράρτημα, στο πλαίσιο ετήσιων ποσοστώσεων. Ως εκ τούτου, είναι αναγκαίο να καθοριστούν οι όροι εφαρμογής των εν λόγω παρεκκλίσεων για τις εισαγωγές από το Περού.
(3)
Η διαχείριση των ποσοστώσεων που καθορίζονται στο προσάρτημα 2Α και το προσάρτημα 5 του παραρτήματος II της συμφωνίας θα πρέπει να πραγματοποιείται από την Επιτροπή βάσει της αρχής της χρονικής προτεραιότητας σύμφωνα με τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (2).
(4)
Το δικαίωμα υπαγωγής στις δασμολογικές παραχωρήσεις θα πρέπει να υπόκειται στην προσκόμιση των σχετικών πιστοποιητικών καταγωγής στις τελωνειακές αρχές, όπως προβλέπεται στη συμφωνία.
(5)
Το παράρτημα I του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (3), όπως τροποποιήθηκε με τον εκτελεστικό κανονισμό (ΕΕ) αριθ. 927/2012 (4), περιέχει νέους κωδικούς ΣΟ οι οποίοι διαφέρουν από εκείνους που αναφέρονται στη συμφωνία. Ως εκ τούτου, οι εν λόγω νέοι κωδικοί θα πρέπει να ενσωματωθούν στο μέρος Β του παραρτήματος του παρόντος κανονισμού.
(6)
Δεδομένου ότι η συμφωνία παράγει αποτελέσματα από την 1η Μαρτίου 2013, ο παρών κανονισμός θα πρέπει να εφαρμόζεται από την ίδια ημερομηνία.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι κανόνες καταγωγής του παραρτήματος II προσάρτημα 2Α της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (εφεξής «η συμφωνία»), εφαρμόζονται στα προϊόντα που απαριθμούνται στο μέρος Α του παραρτήματος του παρόντος κανονισμού.
2. Οι κανόνες καταγωγής που θεσπίζονται στο παράρτημα II προσάρτημα 5 της συμφωνίας εφαρμόζονται στα προϊόντα που απαριθμούνται στο μέρος Β του παραρτήματος του παρόντος κανονισμού.
Άρθρο 2
Για να τύχουν της παρέκκλισης που προβλέπεται στο άρθρο 1, τα προϊόντα του παραρτήματος συνοδεύονται από πιστοποιητικό καταγωγής, όπως ορίζεται στο παράρτημα II της συμφωνίας.
Άρθρο 3
Η διαχείριση των δασμολογικών ποσοστώσεων που αναφέρονται στο παράρτημα πραγματοποιείται από την Επιτροπή σύμφωνα με τις διατάξεις των άρθρων 308α έως 308γ του κανονισμού (ΕΟΚ) αριθ. 2454/93.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαρτίου 2013.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Μαΐου 2013.

Labels: 3
15
18